ഫേസ്ബുക്കിലൂടെ ടെലിവിഷന് താരത്തെ അപകീര്ത്തിപ്പെടുത്തിയ പ്രതി അറസ്റ്റില് ഇരിങ്ങാലക്കുട: ടെലിവിഷന് ചാനലിലെ സീരിയലില് അഭിനയിച്ചുകൊണ്ടിരുന്ന ബാലതാരത്തെ ഫേസ്ബുക്കിലൂടെ അപമാനിച്ച കേസിലെ പ്രതിയെ ഇരിങ്ങാലക്കുട സൈബര് പൊലീസ് ഇന്സ്പെക്ടര് പി.കെ പത്മരാജനും സംഘവും അറസ്റ്റ് ചെയ്തു. കൊല്ലം ജില്ലയിലെ കണ്ണനെല്ലൂര് സ്വദേശിയായ അലി മന്സിലില് അല് അമീനെയാണ് 23 പോക്സോ നിയമപ്രകാരം സൈബര് പൊലീസ് പിടികൂടിയത്. 2019 മുതല് ചാനലിലെ പ്രമുഖ പ്രോഗ്രാമില് അഭിനയിച്ചുകൊണ്ടിരിക്കുന്ന ബാലതാരത്തിന്റെ ഫോട്ടോയും പേരും ഉപയോഗിച്ച് വ്യാജ ഫേസ്ബുക്ക് അക്കൗണ്ട് നിര്മ്മിച്ച് അശ്ലീല ട്രോളുകള് പോസ്റ്റ് ചെയ്ത് സമൂഹത്തില് പ്രചരിപ്പിച്ചുകൊണ്ടിരിക്കുകയായിരുന്നു. ഈ അശ്ലീല ട്രോളുകള് അയ്യായിരത്തോളം പേര് ഷെയര് ചെയ്തും ലൈക്ക് ചെയ്തും പ്രചരിപ്പിച്ചിരുന്നു. പ്രമുഖ ചാനലില് സംപ്രേഷണം ചെയ്ത് വരികയായിരുന്ന പ്രോഗ്രാമിലെ സ്ത്രീ അഭിനേതാക്കളുടെ ചിത്രങ്ങള് അശ്ലീലചുവയുള്ള ട്രോളുകളോട് കൂടി ഇയാള് നിര്മ്മിച്ച വ്യാജ ഫേസ്ബുക്ക് പേജില് പോസ്റ്റ് ചെയ്ത് വരികയായിരുന്നു. വിഷയം ശ്രദ്ധയില്പെട്ട സംസ്ഥാന ബാലവകാശ കമ്മിഷന് ഇക്കാര്യം ചൂണ്ടിക്കാട്ടി കേസ് എടുക്കാന് തിരുവനന്തപുരം സൈബര് പൊലീസിനോട് നിര്ദ്ദേശിച്ചു. തിരുവനന്തപുരം സൈബര് പൊലീസ് കേസ് രജിസ്റ്റര് ചെയ്ത് ഇരിങ്ങാലക്കുടയിലുള്ള തൃശൂര് റൂറല് ജില്ലാ സൈബര് പൊലീസ് സ്റ്റേഷനിലേക്ക് കേസ് ഫയല് ട്രാന്ഫര് ചെയ്യുകയായിരുന്നു. ജില്ലാ പൊലീസ് മേധാവി ജി.പൂങ്കുഴലിയുടെ നിര്ദ്ദേശപ്രകാരം ജില്ലാ ക്രൈം റെക്കാഡ്സ് ബ്യൂറോ ഡി.വൈ.എസ്.പി ബിജു ഭാസ്കറിന്റെ മേല്നോട്ടത്തില് സൈബര് പൊലീസ് സ്റ്റേഷന് ഇന്സ്പെക്ടര് പി.കെ പത്മരാജന്റെ നേതൃത്വത്തില് ജില്ലയിലെ സൈബര് വിദഗ്ദ്ധര് ഉള്പ്പെടുന്ന സ്പെഷ്യല് സ്ക്വാഡ് രൂപീകരിച്ചിരുന്നു. അന്വേഷണം നടത്തി വരവെയാണ് കൊല്ലം ജില്ലയില് നിന്ന് പ്രതിയെ അറസ്റ്റ് ചെയ്യുന്നത്. പൊലീസ് പിടികൂടാതിരിക്കാനായി മറ്റൊരാളുടെ വിലാസത്തിലുള്ള മൊബൈല് നമ്ബര് സംഘടിപ്പിച്ചാണ് പ്രതി ഇത്തരം കാര്യങ്ങള് ചെയ്ത് വന്നിരുന്നത്. പൊലീസ് പിടികൂടാതിരിക്കുന്നതിനായി സംസ്ഥാനത്തിന്റെ പലഭാഗങ്ങളില് വീടെടുത്ത് താമസിച്ചു വരികയായിരുന്നു പ്രതി. അന്വേഷണസംഘത്തില് ഇരിങ്ങാലക്കുട സൈബര് പൊലീസ് സ്റ്റേഷനിലെ സീനിയര് സി.പി.ഒമാരായ സുനില് കുമാര് ടി.എന്, മനോജ് എ.കെ, സി.പി.ഒമാരായ അജിത്ത്കുമാര് കെ.ജി, വിപിന് എം.എസ്, ഷനൂഹ് സി.കെ, ഹസീബ് കെ.എ എന്നിവരാണ് ഉണ്ടായിരുന്നത്. പ്രതി നിര്മ്മിച്ച അശ്ലീല ഫേസ്ബുക്ക് പേജ് ലൈക്ക് ചെയ്യുകയും അശ്ലീല ചിത്രങ്ങള് ഷെയര് ചെയ്യുകയും ചെയ്ത ആയിരത്തോളംപേരുടെ വിവരങ്ങളും പൊലീസ് ശേഖരിച്ച് വരികയാണ്. അവരെക്കൂടി കേസില് പ്രതി ചേര്ക്കുമെന്നും ജില്ലാ പൊലീസ് മേധാവി ജി. പൂങ്കുഴലി അറിയിച്ചു. കോടതിയില് ഹാജരാക്കിയ പ്രതിയെ റിമാന്ഡ് ചെയ്തു.